Imtella' Diċembru 11, 2020 Wirt naturali kbir 'il barra mill-kosta ta' Queensland, fl-Awstralja, jinsab f'riskju li jintilef, hekk kif organizzazzjoni ambjentali qalet li l-istat tiegħu sejjer lura. F'rapport l-International Union for Conservation of Nature iddeskriviet l-istat tal-Great Barrier Reef bħala wieħed kritiku li qed jiddeterjora. Din is-sikka tal-qroll hija sit tal-World Heritage hekk kif fiha l-iktar ekosistema estensiva u spettakolari fid-dinja. Fl-aħħar tletin sena din is-sikka tilfet iktar minn nofs il-qroll, bl-organizzazzjoni tgħid li l-bleaching fl-2016, l-2017 u l-2020 kompla jagħmlilha l-ħsara u affettwa l-popolazzjoni tal-annimali, l-għasafar u l-ħajja marittima tagħha. Il-bleaching iseħħ meta l-ilma baħar jisħon u jibda joqtol l-akla li sosstni lill-qroll, b'konsegwenza li ssir bajda. L-organizzazzjoni qalet li l-pjan fit-tul biex tiġi salvagwardjata s-sikka miexi bil-mod wisq u mhux qed iwaqqaf id-deterjorazzjoni. Filmat li xxandar is-sajf li għadda (isfel) juri l-popolazzjoni kbira tal-fkieren tal-baħar ħodor li jgħixu madwar din is-sikka, u li huwa stmat li jgħoddu 64,000. Jekk l-istat tas-sikka jkompli sejjer lura, dawn il-fkieren ikunu fost ħlejjaq oħra li jonqsu u possibilment jintilfu.